Komission päätös,

tehty 2 päivänä toukokuuta 2000,

Kiinan kansantasavallasta ja Taiwanista peräisin olevien polkupyörien runkojen, Kiinan kansantasavallasta ja Taiwanista peräisin olevien polkupyörien haarukoiden ja Kiinan kansantasavallasta peräisin olevien polkupyörien kokonaisten pyörien tuontia koskevan polkumyynnin vastaisen menettelyn sekä Kiinan kansantasavallasta peräisin olevien polkupyörien runkojen, haarukoiden, kokonaisten pyörien ynnä muiden tuontia koskevien laajennettujen polkumyyntitoimenpiteiden välivaiheen tarkastelun päättämisestä

(tiedoksiannettu numerolla K(2000) 1010)

(2000/316/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), ja erityisesti sen 9 artiklan,

kuultuaan neuvoa-antavaa komiteaa,

sekä katsoo seuraavaa:

A MENETTELY

(1) Komissio vastaanotti 21 päivänä syyskuuta 1999 valituksen, joka koski Kiinan kansantasavallasta ja Taiwanista peräisin olevien polkupyörien runkojen, Kiinan kansantasavallasta ja Taiwanista peräisin olevien polkupyörien haarukoiden ja Kiinan kansantasavallasta peräisin olevien polkupyörien kokonaisten pyörien väitettyä vahinkoa aiheuttavaa polkumyynnillä tapahtuvaa tuontia.

(2) European Bicycle Manufacturers Association (EBMA) jätti valituksen yhteisön tuottajien puolesta, joiden tuotanto muodostaaa pääosan polkupyörien runkojen, haarukoiden ja kokonaisten pyörien kokonaistuotannosta yhteisössä asetuksen (EY) N:o 384/96, jäljempänä "perusasetus", 4 artiklan 1 kohdan ja 5 artiklan 4 kohdan mukaisesti.

(3) Valitukseen sisältyneet alustavat todisteet polkumyynnistä ja siitä aiheutuvasta merkittävästä vahingosta katsottiin riittäviksi oikeuttamaan kolmen erillisen polkumyynnin vastaisen menettelyn aloittamisen.

(4) Komissio aloitti Euroopan yhteisöjen virallisessa lehdessä julkaistun ilmoituksen(3) kuulemisen jälkeen tällä hetkellä CN-koodiin 8714 91 10 kuuluvien Kiinan kansantasavallasta ja Taiwanista peräisin olevien polkupyörien runkojen, tällä hetkellä CN-koodiin 8714 91 30 kuuluvien Kiinan kansantasavallasta ja Taiwanista peräisin olevien polkupyörien haarukoiden ja tällä hetkellä CN-koodiin ex 8714 99 90 kuuluvien Kiinan kansantasavallasta peräisin olevien polkupyörien kokonaisten pyörien tuontia yhteisöön koskevan polkumyynnin vastaisen menettelyn. Samanaikaisesti komissio päätti panna vireille perusasetuksen 11 artiklan 3 kohdan mukaisesti asetusta (EY) N:o 71/97(4) koskevan välivaiheen tarkastelun. Mainitulla asetuksella laajennettiin neuvoston asetuksella (ETY) N:o 2474/93(5) käyttöön otetut, Kiinan kansantasavallasta peräisin oleviin polkupyöriin sovellettavat tullit koskemaan Kiinan kansantasavallasta peräisin olevien polkupyörien runkojen, haarukoiden, kokonaisten pyörien ynnä muiden osien tuontia. Välivaiheen tarkastelun tarkoituksena oli mahdollistaa laajennettujen toimenpiteiden muuttaminen tai kumoaminen polkupyörien runkoja, haarukoita ja kokonaisia pyöriä koskevien erillisten tutkimusten päätelmien perusteella.

(5) Komissio ilmoitti virallisesti menettelyn aloittamisesta vientiä harjoittaville tuottajille, tuojille, asianomaisille viejiä ja tuojia edustaville järjestöille sekä viejämaan edustajille ja valituksen tehneille yhteisön tuottajille. Asianomaisille osapuolille annettiin tilaisuus esittää kantansa kirjallisesti ja pyytää tulla kuulluksi ilmoituksessa menettelyn aloittamisesta asetetussa määräajassa.

B VALITUKSEN PERUUTTAMINEN JA MENETTELYN PÄÄTTÄMINEN

(6) EBMA peruutti virallisesti valituksensa komissiolle 24 päivänä tammikuuta 2000 lähettämällään telekopiolla ja ilmoitti peruuttamisen syyksi menettelyn saaman kannatuksen vähenemisen EBMAssa.

(7) Perusasetuksen 9 artiklan 1 kohdan mukaan menettely voidaan päättää, kun valitus peruutetaan, paitsi jos päättäminen ei ole yhteisön edun mukaista.

(8) Komissio katsoi, että menettely olisi päätettävä, koska tutkimuksessa ei tullut esiin seikkoja, joiden mukaan menettelyn päättäminen ei olisi yhteisön edun mukaista. Asianomaisille osapuolille ilmoitettiin asiasta ja niille annettiin mahdollisuus esittää huomautuksensa. Komissio ei saanut huomautuksia, joiden mukaan menettelyn päättäminen ei olisi yhteisön edun mukaista.

(9) Komissio katsoo sen vuoksi, että Kiinan kansantasavallasta ja Taiwanista peräisin olevien polkupyörien runkojen, Kiinan kansantasavallasta ja Taiwanista peräisin olevien polkupyörien haarukoiden ja Kiinan kansantasavallasta peräisin olevien polkupyörien kokonaisten pyörien tuontia yhteisöön koskeva polkumyynnin vastainen menettely sekä Kiinan kansantasavallasta peräisin olevien polkupyörien runkojen, haarukoiden, kokonaisten pyörien ynnä muiden osien tuontia koskevien laajennettujen polkumyyntitoimenpiteiden välivaiheen tarkastelu olisi päätettävä ilman polkumyyntitoimenpiteiden käyttöönottoa,

ON PÄÄTTÄNYT SEURAAVAA:

Ainoa artikla

Päätetään tällä hetkellä CN-koodiin 8714 91 10 kuuluvien Kiinan kansantasavallasta ja Taiwanista peräisin olevien polkupyörien runkojen, tällä hetkellä CN-koodiin 8714 91 30 kuuluvien Kiinan kansantasavallasta ja Taiwanista peräisin olevien polkupyörien haarukoiden ja tällä hetkellä CN-koodiin ex 8714 99 90 kuuluvien Kiinan kansantasavallasta peräisin olevien polkupyörien kokonaisten pyörien tuontia koskeva polkumyynnin vastainen menettely sekä Kiinan kansantasavallasta peräisin olevien polkupyörien runkojen, haarukoiden, kokonaisten pyörien ynnä muiden osien tuontia koskevien laajennettujen polkumyyntitoimenpiteiden välivaiheen tarkastelu.

Tehty Brysselissä 2 päivänä toukokuuta 2000.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL C 318, 5.11.1999, s. 6.

(4) EYVL L 16, 18.1.1997, s. 55.

(5) EYVL L 228, 9.9.1993, s. 1.